Document ID: 32009R0702

KOMMISSIONENS FORORDNING (EF) Nr. 702/2009
af 3. august 2009
om ændring og berigtigelse af forordning (EF) nr. 555/2008 om gennemførelsesbestemmelser til Rådets forordning (EF) nr. 479/2008 om den fælles markedsordning for vin for så vidt angår støtteprogrammer, samhandel med tredjelande, produktionskapacitet og kontrol i vinsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 103za og 85x, og
ud fra følgende betragtninger:
(1)
For at mindske medlemsstaternes administrative byrde bør medlemsstaterne under hensyntagen til den enorme mængde oplysninger, de giver i tabellerne i henhold til Kommissionens forordning (EF) nr. 555/2008 (2), og det forhold, at deres lovgivning ofte foreligger elektronisk, kunne underrette Kommissionen om deres lovgivning vedrørende udkast til støtteprogrammer, jf. artikel 2, stk. 2, i nævnte forordning, ved at de oplyser, på hvilket websted den pågældende lovgivning kan findes.
(2)
I artikel 10, litra b), i forordning (EF) nr. 555/2008 henvises der fejlagtigt til nogle betingelser, der er fastsat i nævnte artikel. Da betingelserne ikke er fastsat i artiklen, men derimod i forordningen, bør nævnte bestemmelse berigtiges.
(3)
Artikel 19 i forordning (EF) nr. 555/2008 omhandler finansiel forvaltning af investeringer. For at midlerne kan udnyttes bedre, bør der være mulighed for at udbetale støtte, når nogle af operationerne i forbindelse med en given foranstaltning er gennemført, samtidig med at det sikres, at foranstaltningen som helhed gennemføres i overensstemmelse med ansøgningen. For at lette gennemførelsen af investeringsprojekter under den nuværende økonomiske og finansielle krise bør loftet over forskudsbetalinger desuden forhøjes i 2009 og 2010.
(4)
Ifølge artikel 103n og artikel 180 i forordning (EF) nr. 1234/2007 kan medlemsstaterne i overensstemmelse med de relevante fællesskabsregler yde statsstøtte til de foranstaltninger, der er nævnt i artikel 103p, 103t og 103u i samme forordning. Mens traktatens artikel 87 og 89 gælder for produktion af og handel med de produkter, der er nævnt i artikel 1, litra l), i forordning (EF) nr. 1234/2007, gælder traktatens artikel 88 ikke for betalinger, som medlemsstaterne i henhold til artikel 103n, stk. 4, i forordning (EF) nr. 1234/2007 foretager i overensstemmelse med nævnte forordning. Da det dermed ikke er obligatorisk at anmelde statsstøtten i den form, der er fastsat i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 (3) og i gennemførelsesbestemmelserne hertil, bør det fastsættes, at der skal sendes en forenklet meddelelse, for at det kan kontrolleres, om betalingerne er i overensstemmelse med statsstøttereglerne.
(5)
Hvis producenterne trækker deres ansøgning om rydningspræmie tilbage eller slet ikke rydder eller kun rydder en del af det areal, der står i deres ansøgning, er der fare for, at de EF-midler, der er afsat til denne foranstaltning, ikke udnyttes effektivt. Ud over de sanktioner, der allerede er fastsat i artikel 70, stk. 2, i forordning (EF) nr. 555/2008, bør medlemsstaterne kunne beslutte, at de pågældende producenters ansøgning ikke skal have prioritet de følgende regnskabsår.
(6)
Det er en uforholdsmæssig stor byrde for de medlemsstater, hvor rydningsansøgningerne kun vedrører et relativt lille areal, at anvende en enkelt procentsats for antagelse. Derfor bør medlemsstaterne fritages for at anvende denne procentsats for antagelse, hvis det areal, de støtteberettigede ansøgninger vedrører, ligger under en bestemt tærskel.
(7)
Ifølge bilag VI til forordning (EF) nr. 555/2008 skal der gives oplysninger om de beløb, der i henhold til enkeltbetalingsordningen er udbetalt for vindyrkningsarealer. Ifølge bilag VII til samme forordning skal der gives oplysninger om det areal, der er omfattet af enkeltbetalinger for vindyrkningsarealer, og om det gennemsnitlige beløb, der er udbetalt. Når rettighederne først er tildelt, er det imidlertid ikke længere muligt at fastslå, til hvilken arealanvendelse de oprindeligt blev tildelt, og ansøgerne har heller ikke pligt til at oplyse, om deres årlige enkeltbetalingsansøgning er baseret på vindyrkningsarealer. Derudover får Kommissionen samlede oplysninger om enkeltbetalingsordningen i henhold til Kommissionens forordning (EF) nr. 795/2004 af 21. april 2004 om gennemførelsesbestemmelser til enkeltbetalingsordningen i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (4). Disse oplysninger omfatter også vindyrkningsarealer. Derfor bør linjerne til indsættelse af oplysninger om betalinger i henhold til enkeltbetalingsordningen udgå af de pågældende tabeller i forordning (EF) nr. 555/2008.
(8)
Forordning (EF) nr. 555/2008 bør derfor ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 555/2008 foretages følgende ændringer:
1)
Artikel 2, stk. 2, affattes således:
»2. Medlemsstaterne underretter Kommissionen om deres lovgivning vedrørende det i stk. 1 nævnte udkast til støtteprogram, når det er vedtaget eller ændret. Dette kan ske ved, at Kommissionen oplyses om, på hvilket websted den pågældende lovgivning er offentligt tilgængelig.«
2)
Artikel 10, litra b), affattes således:
»b)
den fortsatte gennemførelse af foranstaltningen efter eventuelle nødvendige tilpasninger opfylder betingelserne i nærværende forordning.«
3)
Artikel 19 affattes således:
»Artikel 19
Finansiel forvaltning
1. Støtten kommer til udbetaling, når det er fastslået, at enten en enkeltoperation eller alle de operationer, der er omfattet af støtteansøgningen, alt efter hvordan medlemsstaten har valgt at forvalte støtteforanstaltningen, er gennemført og kontrolleret på stedet.
Hvis støtten normalt først kommer til udbetaling, når samtlige operationer er gennemført, udbetales støtten uanset første afsnit til gennemførte enkeltoperationer, såfremt de tilbageværende operationer ikke kunne gennemføres på grund af force majeure eller ekstraordinære omstændigheder, jf. artikel 31 i Rådets forordning (EF) nr. 73/2009 (5).
Hvis kontrollen viser, at en samlet operation, der er omfattet af støtteansøgningen, ikke er fuldt gennemført af andre grunde end force majeure eller ekstraordinære omstændigheder, jf. artikel 31 i forordning (EF) nr. 73/2009, og der er udbetalt støtte efter gennemførelsen af enkeltoperationer, der indgår som led i den samlede operation, der er omfattet af støtteansøgningen, træffer medlemsstaten beslutning om tilbagesøgning af den udbetalte støtte.
2. Modtagere af investeringsstøtte kan anmode om at få udbetalt et forskud fra de ansvarlige betalingsorganer, hvis denne mulighed indgår i det nationale støtteprogram.
Forskuddet må ikke overstige 20 % af den offentlige støtte til investeringen, og betalingen er betinget af, at der er stillet bankgaranti eller tilsvarende sikkerhed for 110 % af forskuddet. I tilfælde af investeringer, med hensyn til hvilke den enkelte beslutning om støtte træffes i 2009 eller i 2010, kan forskuddet forhøjes indtil 50 % af den offentlige støtte til investeringen.
Garantien frigives, når det ansvarlige betalingsorgan har fastslået, at de faktiske udgifter, der svarer til den offentlige støtte til investeringen, overstiger forskuddet.
4)
I afsnit II, kapitel III, indsættes som artikel 37a:
»Artikel 37a
Meddelelse om statsstøtte
1. Uanset artikel 5, stk. 8, artikel 16, stk. 3, og artikel 20, stk. 1, andet afsnit,i nærværende forordning giver medlemsstaterne, når de yder statsstøtte i henhold til artikel 103n, stk. 4, i Rådets forordning (EF) nr. 1234/2007 (6), Kommissionen meddelelse om følgende:
a)
eventuelt en liste over støtteforanstaltninger, der allerede er godkendt i henhold til traktatens artikel 87, 88 og 89, og som skal anvendes til gennemførelse af programmerne, eller årsagen til, at den pågældende statsstøtte er blevet fritaget for anmeldelsespligt
b)
i andre tilfælde de oplysninger, der er nødvendige for vurderingen i henhold til konkurrencereglerne.
2. Hvis stk. 1, litra a), finder anvendelse, udfylder medlemsstaterne tabel 1 i bilag VIIIc og
a)
oplyser, om støtten vil blive ydet i henhold til Kommissionens forordning (EF) nr. 1535/2007 (7) vedrørende de minimis-støtte til primærproduktion af landbrugsprodukter eller Kommissionens forordning (EF) nr. 1998/2006 (8) vedrørende forarbejdning og afsætning af landbrugsprodukter eller
b)
oplyser registreringsnummeret og henvisningen til den gruppefritagelsesforordning, som Kommissionen har vedtaget på grundlag af Rådets forordning (EF) nr. 994/98 (9), og i henhold til hvilken foranstaltningen er indført, eller
c)
oplyser sagsnummer og referencenummer, under hvilket Kommissionen har erklæret, at foranstaltningen er forenelig med traktaten.
3. Hvis stk. 1, litra b), finder anvendelse, sender medlemsstaterne Kommissionen følgende:
a)
tabel 2 i bilag VIIIc for hver af de foranstaltninger, der er nævnt i artikel 103p, 103t og 103u i forordning (EF) nr. 1234/2007, og som der ydes statsstøtte til
b)
tabel 3 i bilag VIIIc, hvis der ydes statsstøtte til salgsfremstød på tredjelandsmarkeder, jf. artikel 103p i forordning (EF) nr. 1234/2007
c)
tabel 4 i bilag VIIIc, hvis der ydes statsstøtte til høstforsikring, jf. artikel 103t i forordning (EF) nr. 1234/2007
d)
tabel 5 i bilag VIIIc, hvis der ydes statsstøtte til investeringer, jf. artikel 103u i forordning (EF) nr. 1234/2007.
4. De oplysninger, der sendes i form af tabellerne i bilag VIIIc, skal gælde for hele programmets løbetid, medmindre der senere foretages ændringer i det.
5. Uanset artikel 103n, stk. 4, i forordning (EF) nr. 1234/2007 ændrer medlemsstater, der yder statsstøtte, fremover deres støtteprogram, ved at de senest den 15. oktober 2009 udfylder de relevante tabeller i bilag VIIIb, jf. dog artikel 3, stk. 2, i nærværende forordning. Artikel 103k, stk. 2, i forordning (EF) nr. 1234/2007 gælder for disse ændringer.
5)
I artikel 70 indsættes som stk. 3:
»3. Hvis en producent i et givet regnskabsår trækker sin ansøgning om rydningspræmie tilbage eller slet ikke rydder eller kun delvis rydder det areal, som er anført i ansøgningen, kan medlemsstaten beslutte ikke at give producenten prioritet, jf. artikel 85s, stk. 5, litra b), i forordning (EF) nr. 1234/2008, i de følgende regnskabsår.«
6)
I artikel 71 indsættes som stk. 3:
»3. Uanset stk. 1 gælder den enkelte procentsats for antagelse ikke for medlemsstater, der i henhold til artikel 85s, stk. 2, i forordning (EF) nr. 1234/2007 har indsendt støtteberettigede ansøgninger for et areal på under 50 ha.«
7)
I bilag VI udgår linje 1 vedrørende enkeltbetalingsordningen.
8)
I bilag VII udgår linje 1 vedrørende enkeltbetalingsordningen.
9)
Efter bilag VIIIb indsættes bilag VIIIc, der affattes som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Artikel 1, nr. 4) og 9), anvendes fra den 1. august 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. august 2009.

Labels: 17
5
7
3
6